http://www.thaigov.go.th

 วันนี้ (25 ตุลาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติสุขภาพจิต (ฉบับที่ ..) พ.ศ. ....

 2. เรื่อง ร่างพระราชบัญญัติควบคุมผลิตภัณฑ์ยาสูบ พ.ศ. ....

 3. เรื่อง ร่างกฎกระทรวงกำหนดค่าธรรมเนียมการดำเนินการเกี่ยวกับเชื้อโรคและ

 พิษจากสัตว์ พ.ศ. ....

 4. เรื่อง ร่างกฎกระทรวงแบบบัตรประจำตัวพนักงานเจ้าหน้าที่ พ.ศ. ....

 5. เรื่อง ร่างกฎกระทรวงระบบการขนส่งน้ำมันทางท่อ พ.ศ. ....

|  |
| --- |
| **เศรษฐกิจ – สังคม** |

 6. เรื่อง การบริหารจัดการแรงงานต่างด้าวหลังสิ้นสุดการจดทะเบียน

 7. เรื่อง โครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทาง ประชารัฐประจำปีงบประมาณ 2560

 8. เรื่อง การจัดตั้งศูนย์ดำรงธรรมอำเภอ

|  |
| --- |
| **ต่างประเทศ** |

 9. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับ สาธารณรัฐโกตดิวัวร์

 10. เรื่อง กรอบการเจรจาและลงนามในปฏิญญาร่วมของการประชุมอัยการสูงสุดจีน – อาเซียน ครั้งที่ 10

 11. เรื่อง การประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพ ภูมิอากาศสมัยที่ 22 (COP 22) การประชุมรัฐภาคีพิธีสารเกียวโต สมัยที่ 12 (CMP 12) และการประชุมรัฐภาคีความตกลงปารีส สมัยที่ 1 (CMA 1)

|  |
| --- |
| **แต่งตั้ง** |

 12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 13. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)

 14. เรื่อง การแต่งตั้งข้าราชการพลเรือนสามัญให้ดำรงตำแหน่งผู้ตรวจราชการกระทรวง แรงงาน (กระทรวงแรงงาน)

 15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (ศูนย์อำนวยการบริหารจังหวัดชายแดนภาคใต้)

 16. เรื่อง การพิจารณาแต่งตั้งผู้ว่าการการเคหะแห่งชาติ

 17. เรื่อง การแต่งตั้งกรรมการผู้ทรงคุณวุฒิในคณะกรรมการสถาบันคุ้มครองเงินฝาก

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติสุขภาพจิต (ฉบับที่ ..) พ.ศ. ....**

คณะรัฐมนตรีมีมติอนุมัติและรับทราบดังนี้

 1. อนุมัติหลักการร่างพระราชบัญญัติสุขภาพจิต (ฉบับที่ ..) พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของกระทรวงยุติธรรมไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอ สภานิติบัญญัติแห่งชาติพิจารณาต่อไป

 2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติดังกล่าวตามที่กระทรวงสาธารณสุขเสนอ

 **ร่างพระราชบัญญัติสุขภาพจิต (ฉบับที่ ..) พ.ศ. ....** มีสาระสำคัญเป็นการแก้ไขเพิ่มเติมพระราชบัญญัติสุขภาพจิต พ.ศ. 2551 โดยกำหนดเพิ่มเติมบทนิยาม เพิ่มเติมองค์ประกอบและอำนาจหน้าที่ของคณะกรรมการสุขภาพจิตแห่งชาติ กำหนดสิทธิผู้ป่วยที่จะต้องได้รับ การสร้างเสริมสุขภาพ การป้องกัน และควบคุมปัจจัยที่คุกคามสุขภาพจิต กำหนดให้เจ้าหน้าที่จากสถาบันการแพทย์ฉุกเฉินแห่งชาติเป็นผู้ช่วยเหลือพนักงานเจ้าหน้าที่ กำหนดให้คณะกรรมการสถานบำบัดมีอำนาจให้ความยินยอมในการบำบัดรักษาทางกายแทนบุคคล (ผู้ป่วย) รวมทั้งกำหนดให้คณะกรรมการสุขภาพจิตแห่งชาติจัดทำแผนยุทธศาสตร์การสร้างเสริมสุขภาพจิต การป้องกันและควบคุมปัจจัยที่คุกคามสุขภาพจิต แบบมีส่วนร่วม โดยเชื่อมโยงและประสานสอดคล้องกัน ทั้งระดับชาติ ระดับจังหวัด และระดับท้องถิ่น

**2. เรื่อง ร่างพระราชบัญญัติควบคุมผลิตภัณฑ์ยาสูบ พ.ศ. ....**

 คณะรัฐมนตรีมีมติเห็นชอบและรับทราบ ดังนี้

 1. เห็นชอบร่างพระราชบัญญัติควบคุมผลิตภัณฑ์ยาสูบ พ.ศ. .... ที่สำนักงานคณะกรรมการกฤษฎีกาตรวจพิจารณาแล้วตามที่กระทรวงสาธารณสุขเสนอ แล้วให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติพิจารณาต่อไป

 2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติ ตามที่กระทรวงสาธารณสุขเสนอ และ

 3. รับทราบผลการดำเนินการขอจัดตั้งสำนักงานคณะกรรมการควบคุมผลิตภัณฑ์ยาสูบขึ้นเป็นหน่วยงานในสังกัดกรมควบคุมโรค กระทรวงสาธารณสุข

 ร่างพระราชบัญญัติควบคุมผลิตภัณฑ์ยาสูบ พ.ศ. .... ที่สำนักงานคณะกรรมการกฤษฎีกาได้ตรวจพิจารณาแล้ว เป็นการนำเสนอสาระสำคัญของพระราชบัญญัติควบคุมผลิตภัณฑ์ยาสูบ พ.ศ. 2535 และพระราชบัญญัติคุ้มครองสุขภาพของผู้ไม่สูบบุหรี่ พ.ศ. 2535 มารวมเป็นกฎหมายฉบับเดียวกัน รวมทั้งแก้ไขเพิ่มเติมบทบัญญัติบางประการให้เหมาะสมกับสภาวการณ์ปัจจุบัน เช่น การขยายตัวของผลิตภัณฑ์ยาสูบรูปแบบใหม่ กลยุทธ์ของธุรกิจยาสูบในการเพิ่มจำนวนผู้บริโภคยาสูบ อีกทั้งยังเป็นการยกระดับการคุ้มครองสุขภาพอนามัยของประชาชนโดยเฉพาะอย่างยิ่งเด็กและเยาวชนเพื่อไม่ให้เข้าถึงผลิตภัณฑ์ยาสูบได้โดยง่ายซึ่งจะเป็นการลดจำนวนนักสูบรายใหม่อีกทางหนึ่ง รวมทั้งจะเป็นการลดภาระงบประมาณในด้านการช่วยเหลือทางการแพทย์แก่ประชาชน อันเนื่องมาจากโรคที่เกิดจากการบริโภคผลิตภัณฑ์ยาสูบด้วย และในการดำเนินการร่างพระราชบัญญัติฉบับนี้ ได้ดำเนินการรับฟังความคิดเห็นของกลุ่มที่ได้รับผลกระทบจากร่างพระราชบัญญัติด้วยแล้ว

**3. เรื่อง ร่างกฎกระทรวงกำหนดค่าธรรมเนียมการดำเนินการเกี่ยวกับเชื้อโรคและพิษจากสัตว์ พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดค่าธรรมเนียมการดำเนินการเกี่ยวกับ เชื้อโรคและพิษจากสัตว์ พ.ศ. .... ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

  **ข้อเท็จจริง**

 สธ. เสนอว่า โดยที่พระราชบัญญัติเชื้อโรคและพิษจากสัตว์ พ.ศ. 2558 ได้ประกาศใน ราชกิจจานุเบกษา เมื่อวันที่ 26 สิงหาคม 2558 มีผลบังคับใช้ตั้งแต่วันที่ 22 กุมภาพันธ์ 2559 ซึ่งบทเฉพาะกาล ตามมาตรา 85 บัญญัติให้บรรดากฎกระทรวงหรือประกาศที่ออกตามพระราชบัญญัติเชื้อโรคและพิษจากสัตว์ พ.ศ. 2525 ที่ใช้อยู่ในวันก่อนวันที่พระราชบัญญัตินี้ใช้บังคับให้ใช้บังคับได้ต่อไปเท่าที่ไม่ขัดหรือแย้งกับพระราชบัญญัตินี้ จนกว่าจะมีกฎกระทรวงหรือประกาศที่ออกตามพระราชบัญญัตินี้ใช้บังคับ และมาตรา 85 วรรคสอง บัญญัติให้ดำเนินการออกกฎกระทรวงหรือประกาศให้แล้วเสร็จภายในสองปีนับแต่วันที่พระราชบัญญัตินี้ใช้บังคับ ประกอบกับมาตรา 5 วรรคหนึ่ง แห่งพระราชบัญญัติดังกล่าวบัญญัติให้รัฐมนตรีว่าการกระทรวงสาธารณสุขมีอำนาจออกกฎกระทรวงกำหนดค่าธรรมเนียมไม่เกินอัตราท้ายพระราชบัญญัติ รวมทั้งลดหรือยกเว้นค่าธรรมเนียม จึงได้เสนอ ร่างกฎกระทรวงกำหนดค่าธรรมเนียมการดำเนินการเกี่ยวกับเชื้อโรคและพิษจากสัตว์ พ.ศ. .... มาเพื่อดำเนินการ

 **สาระสำคัญของร่างกฎกระทรวง**

 กำหนดค่าธรรมเนียมหนังสือรับรอง ใบอนุญาต ใบแทน คำขอ และการต่ออายุหนังสือรับรอง การแจ้งหรือใบอนุญาตดำเนินการเกี่ยวกับเชื้อโรคและพิษจากสัตว์ ดังนี้

|  |  |  |
| --- | --- | --- |
| **รายการ** | **อัตราค่าธรรมเนียมตามร่างกฎกระทรวงฯ****(ฉบับละ / บาท)** | **อัตราค่าธรรมเนียมท้ายพระราชบัญญัติ ฯ (ฉบับละ / บาท)** |
| (1) หนังสือรับรองการแจ้งผลิตเชื้อโรคและพิษจากสัตว์ | 2,000 | 10,000 |
| (2) หนังสือรับรองการแจ้งนำเข้าเชื้อโรคและพิษจากสัตว์ | 2,000 | 10,000 |
| (3) หนังสือรับรองการแจ้งส่งออกเชื้อโรคและพิษจากสัตว์ | 2,000 | 10,000 |
| (4) หนังสือรับรองการแจ้งขายเชื้อโรคและพิษจากสัตว์ | 2,000 | 10,000 |
| (5) หนังสือรับรองการแจ้งนำผ่านเชื้อโรคและพิษจากสัตว์ | 2,000 | 10,000 |
| (6) หนังสือรับรองการแจ้งมีไว้ในครอบครองเชื้อโรค และพิษจากสัตว์ | 2,000 | 10,000 |
| (7) ใบอนุญาตผลิตเชื้อโรคและพิษจากสัตว์ | 4,000 | 10,000 |
| (8) ใบอนุญาตนำเข้าเชื้อโรคและพิษจากสัตว์  | 4,000 | 10,000 |
| (9) ใบอนุญาตส่งออกเชื้อโรคและพิษจากสัตว์ | 4,000 | 10,000 |
| (10) ใบอนุญาตขายเชื้อโรคและพิษจากสัตว์ | 4,000 | 10,000 |
| (11) ใบอนุญาตนำผ่านเชื้อโรคและพิษจากสัตว์ | 4,000 | 10,000 |
| (12) ใบอนุญาตมีไว้ในครอบครองเชื้อโรคและพิษจากสัตว์ | 4,000 | 10,000 |
| (13) ใบแทนหนังสือรับรองการแจ้ง | 500 | 5,000 |
| (14) ใบแทนใบอนุญาต | 500 | 5,000 |
| (15) คำขอใบอนุญาตตาม (7) ถึง (12)  | 100 | 1,000 |
| (16) คำขอใบแทนหนังสือรับรองการแจ้งหรือใบแทนใบอนุญาตตาม (13) และ (14)  | 100 | 1,000 |
| (17) คำขอแก้ไขเปลี่ยนแปลงรายการในหนังสือรับรองการแจ้ง | 100 | 1,000 |
| (18) คำขอแก้ไขเปลี่ยนแปลงรายการในใบอนุญาต | 100 | 1,000 |
| (19) การต่ออายุหนังสือรับรองการแจ้งหรือใบอนุญาตครั้งละเท่ากับค่าธรรมเนียมหนังสือรับรองการแจ้งหรือใบอนุญาตประเภทนั้น ๆ แต่ละฉบับ |  |  |

**4. เรื่อง ร่างกฎกระทรวงแบบบัตรประจำตัวพนักงานเจ้าหน้าที่ พ.ศ. ....**

 คณะรัฐมนตรีมีมติอนุมัติดังนี้

 1. อนุมัติหลักการร่างกฎกระทรวงแบบบัตรประจำตัวพนักงานเจ้าหน้าที่ พ.ศ. .... ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 2. ให้กระทรวงสาธารณสุขเร่งรัดการเสนอกฎหมายลำดับรองตามพระราชบัญญัติเชื้อโรคและพิษจากสัตว์มาตรา 6 มาตรา 18 มาตรา 19 มาตรา 21 มาตรา 22 มาตรา 23 มาตรา 26 มาตรา 30 มาตรา 31 มาตรา 32 มาตรา 33 มาตรา 36 และมาตรา 80 ต่อคณะรัฐมนตรีเพื่อให้กฎหมายแม่บทมีผลใช้บังคับโดยสมบูรณ์และสามารถปฏิบัติให้เกิดผลได้อย่างมีประสิทธิภาพ

 สธ. เสนอว่า เนื่องจากพระราชบัญญัติเชื้อโรคและพิษจากสัตว์ พ.ศ. 2558 ประกาศใน ราชกิจจานุเบกษาเมื่อวันที่ 26 สิงหาคม 2558 มีผลใช้บังคับตั้งแต่วันที่ 22 กุมภาพันธ์ 2559 ซึ่งมาตรา 46 แห่งพระราชบัญญัติดังกล่าว บัญญัติให้ในการปฏิบัติหน้าที่ตามพระราชบัญญัตินี้ ให้พนักงานเจ้าหน้าที่แสดงบัตรประจำตัวต่อบุคคลที่เกี่ยวข้อง บัตรประจำตัวพนักงานเจ้าหน้าที่ ให้เป็นไปตามแบบที่กำหนดในกฎกระทรวง และมาตรา 85 วรรคสอง บัญญัติให้ดำเนินการออกกฎกระทรวงหรือประกาศให้แล้วเสร็จภายในสองปีนับแต่ วันที่พระราชบัญญัตินี้ใช้บังคับ จึงได้เสนอร่างกฎกระทรวงแบบบัตรประจำตัวพนักงานเจ้าหน้าที่ พ.ศ. .... มาเพื่อดำเนินการ

 **สาระสำคัญของร่างกฎกระทรวง**

 1. กำหนดให้อธิบดีกรมวิทยาศาสตร์การแพทย์เป็นผู้ออกบัตรประจำตัวพนักงานเจ้าหน้าที่

 2. กำหนดลักษณะบัตรประจำตัวพนักงานเจ้าหน้าที่ของกรมวิทยาศาสตร์การแพทย์โดยให้ใช้รูปถ่ายติดบัตรที่ถ่ายไม่เกินหกเดือน เป็นรูปถ่ายขนาด 2.5x3.0 ซ.ม. ครึ่งตัว หน้าตรง ไม่สวมหมวกและไม่สวมแว่นตาสีเข้ม แต่งเครื่องแบบปกติขาวหรือเครื่องแบบปฏิบัติราชการ

 3. กำหนดให้บัตรประจำตัวพนักงานเจ้าหน้าที่มีอายุได้ไม่เกินห้าปีนับแต่วันออกบัตร

**5. เรื่อง ร่างกฎกระทรวงระบบการขนส่งน้ำมันทางท่อ พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงระบบการขนส่งน้ำมันทางท่อ พ.ศ. .... ตามที่กระทรวงพลังงานเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงพลังงานรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างกฎกระทรวง**

 1. กำหนดหลักเกณฑ์การประกอบกิจการระบบการขนส่งน้ำมันทางท่อ

 2. กำหนดให้ระบบการขนส่งน้ำมันทางท่อต้องแสดงรายละเอียดของแผนผังโดยสังเขป แผนผังบริเวณแสดงแนวท่อ แบบก่อสร้าง แผนผังแสดงการเชื่อมต่อของระบบแบบก่อสร้าง เครื่องหมายแสดงในเขตระบบ แบบก่อสร้างลิ้นปิดเปิดควบคุมการไหลของน้ำมันและรายการคำนวณความมั่นคงแข็งแรง

 3. กำหนดมาตรฐานการออกแบบ การก่อสร้าง การทดสอบและตรวจสอบ

 4. กำหนดคุณสมบัติของท่อขนส่งน้ำมัน ลักษณะการวางท่อขนส่งน้ำมัน การกำหนดบริเวณอันตราย และเครื่องหมายแสดงในบริเวณเขตระบบการขนส่งน้ำมันทางท่อ

 5. กำหนดการตรวจสอบพื้นที่แนวท่อส่งน้ำมัน การตรวจสอบการป้องกันการกัดกร่อนด้วยไฟฟ้า การตรวจสอบระบบควบคุมการขนส่ง การตรวจสอบระบบป้องกันการเกิดอุบัติเหตุ ระบบป้องกันและระงับอัคคีภัย การตรวจสอบและสอบเทียบอุปกรณ์ควบคุมและเครื่องมือวัด และการทดสอบตรวจสอบการรั่วซึมและความมั่นคงแข็งแรง ตามกำหนดระยะเวลา

 6. กำหนดมาตรการเพื่อการป้องกันและระงับอัคคีภัย

 7. กำหนดบทเฉพาะกาลให้ผู้รับใบอนุญาตระบบการขนส่งน้ำมันทางท่อ หรือได้รับความเห็นชอบแบบแปลนและแบบก่อสร้างตามกฎหมายว่าด้วยควบคุมน้ำมันเชื้อเพลิงอยู่ก่อนวันที่กฎหมายนี้ใช้บังคับ ให้ได้รับยกเว้นไม่ต้องปฏิบัติตามกฎหมายนี้ เว้นแต่กรณีที่กำหนดไว้ในกฎกระทรวงให้ต้องปฏิบัติภายในระยะเวลาที่กำหนด

|  |
| --- |
| **เศรษฐกิจ – สังคม** |

**6. เรื่อง การบริหารจัดการแรงงานต่างด้าวหลังสิ้นสุดการจดทะเบียน**

คณะรัฐมนตรีมีมติเห็นชอบการบริหารจัดการแรงงานต่างด้าวหลังสิ้นสุดการจดทะเบียน

ตามที่กระทรวงแรงงาน (รง.) เสนอ ดังนี้

 1. **มาตรการดำเนินการหลังสิ้นสุดการจดทะเบียนแรงงานต่างด้าวสัญชาติกัมพูชา ลาว เมียนมา** โดยขอให้มีการบังคับใช้กฎหมายอย่างเคร่งครัด พร้อมอำนวยความสะดวกการตรวจสัญชาติ การตรวจสัญชาติเป็นการดำเนินการของประเทศต้นทางและ รง.จะอำนวยความสะดวกเพื่อให้มีการตรวจสัญชาติแรงงานกัมพูชา ลาว เมียนมา อย่างมีประสิทธิภาพ

 2. **เห็นชอบยุทธศาสตร์บริหารจัดการแรงงานต่างด้าว ปี 2560 – 2564** ประกอบด้วย ยุทธศาสตร์ฯ 5 ด้าน ดังนี้ **ยุทธศาสตร์ที่** 1 การจัดระบบแรงงานเพื่อลดการพึ่งพาแรงงานต่างด้าว ทั้งนี้ ให้ขึ้นอยู่กับความต้องการแรงงานที่จำเป็นต่อการพัฒนาประเทศ **ยุทธศาสตร์ที่ 2** การควบคุม กำกับ ดูแลกระบวนการเข้ามา ระหว่างการทำงานและกลับออกไปของแรงงานต่างด้าว **ยุทธศาสตร์ที่ 3** การกำหนดมาตรฐานการจ้างแรงงาน

ต่างด้าวให้เป็นไปตามมาตรฐานสากล **ยุทธศาสตร์ที่ 4** การบริหารจัดการแรงงานต่างด้าวที่มีประสิทธิภาพ **ยุทธศาสตร์ที่ 5** การติดตามและประเมินผล

 3. **ขยายระยะเวลาการอยู่ในราชอาณาจักรและอนุญาตทำงานของแรงงานต่างด้าวในกิจการประมงทะเล และกิจการแปรรูปสัตว์น้ำ** ซึ่งใบอนุญาตทำงานจะหมดอายุในวันที่ 1 พฤศจิกายน 2559 และกิจการแปรรูปสัตว์น้ำ (รวมถึงผู้ติดตามซึ่งเป็นบุตรของแรงงานต่างด้าวที่อายุไม่เกิน 18 ปี) ซึ่งใบอนุญาตทำงานจะหมดอายุในวันที่ 24 พฤศจิกายน 2559 ออกไปอีกจนถึงวันที่ 1 พฤศจิกายน 2560 เท่ากันทุกคน เพื่อเข้ารับการตรวจสัญชาติ สำหรับแรงงานที่ผ่านการตรวจสัญชาติ และได้รับหนังสือเดินทาง เอกสารใช้แทนหนังสือเดินทางหรือเอกสารรับรองบุคคล จะได้รับอนุญาตให้อยู่ในราชอาณาจักรและอนุญาตทำงานถึงวันที่ 1 พฤศจิกายน 2560 และสามารถต่ออายุ

ได้อีกครั้งเดียวไม่เกิน 2 ปี

**7. เรื่อง โครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐประจำปีงบประมาณ 2560**

 คณะรัฐมนตรีมีมติเห็นชอบโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐประจำปีงบประมาณ 2560 ตามที่กระทรวงการคลัง (กค.) เสนอ และให้ กค. กระทรวงมหาดไทย (มท.) และหน่วยงานที่เกี่ยวข้องรับความเห็นของสำนักเลขาธิการคณะรัฐมนตรีไปพิจารณาดำเนินการต่อไป

 **สาระสำคัญของเรื่อง**

 กค. รายงานว่า โครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐประจำปีงบประมาณ 2560 มีวัตถุประสงค์เพื่อพัฒนาและเสริมสร้างความเข้มแข็งแก่ภูมิภาคผ่านโครงการลงทุนโครงสร้างพื้นฐานของหมู่บ้าน หรือการดำเนินกิจการสาธารณประโยชน์ของหมู่บ้าน ซึ่งกลุ่มเป้าหมายมีจำนวน 74,655 หมู่บ้าน ระยะเวลาดำเนินโครงการประมาณ 3 เดือน โดยให้ มท.เป็นหน่วยงานหลักในการดำเนินการกำหนดหลักเกณฑ์ และขั้นตอนการดำเนินโครงการ

**8. เรื่อง การจัดตั้งศูนย์ดำรงธรรมอำเภอ**

คณะรัฐมนตรีมีมติเห็นชอบผลการประชุมเรื่อง การจัดตั้งศูนย์ดำรงธรรม เมื่อวันที่ 5 ตุลาคม 2559 ตามบัญชานายกรัฐมนตรีและให้กระทรวงมหาดไทย (มท.) ดำเนินการตามที่รองนายกรัฐมนตรี (นายวิษณุ เครืองาม) เสนอ ดังนี้

                    1. **ให้ มท. ดำเนินการตามหนังสือ มท. ด่วนที่สุด ที่ มท 0307.2/ว2417 ลงวันที่ 22 สิงหาคม 2557ต่อไป** แต่เพื่อให้มีการจัดตั้งศูนย์ดำรงธรรมขึ้นในอำเภอเป็นไปตามประกาศคณะรักษาความสงบแห่งชาติฉบับที่96/2557 **ให้ผู้ว่าราชการจังหวัดออกคำสั่งจัดตั้งศูนย์ดำรงธรรมขึ้นในอำเภอ**และกำหนดให้ส่วนราชการ

ที่เกี่ยวข้องให้ความร่วมมือและช่วยเหลือนายอำเภอในการแก้ไขปัญหาความเดือดร้อนของประชาชนที่มีสาเหตุจากการร้องเรียนร้องทุกข์

                    2. **ให้ มท. เกลี่ยอัตรากำลังที่มีไปสนับสนุน**การดำเนินการตามข้อ 1

 3. ในการดำเนินการตามข้อ 1 **ให้ผู้ว่าราชการจังหวัดมอบอำนาจตามประกาศคณะรักษาความสงบแห่งชาติฉบับที่ 96/2557 ให้แก่นายอำเภอเพื่อให้ศูนย์ดำรงธรรมที่จัดตั้งขึ้น**สามารถดำเนินการแก้ไขปัญหาความเดือดร้อนของประชาชนที่มีสาเหตุจากการร้องเรียน ร้องทุกข์ได้อย่างรวดเร็วมีประสิทธิภาพ และทันต่อสถานการณ์

                    4. เมื่อศูนย์ดำรงธรรมอำเภอตามข้อ 1 ดำเนินการไประยะหนึ่ง**แล้ว ให้ มท. พิจารณาถึงความจำเป็นเหมาะสมในการคงอยู่ระหว่างศูนย์ดำรงธรรมจังหวัดกับศูนย์ดำรงธรรมอำเภอ**

|  |
| --- |
| **ต่างประเทศ** |

**9. การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับสาธารณรัฐโกตดิวัวร์**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบรับรองการดำเนินการตามข้อมติคณะมนตรีความมั่นคงแห่งสหประชาชาติ (United Nations Security Council: UNSC) จำนวน 1 ฉบับ ได้แก่ ข้อมติ UNSC ที่ 2283 (ค.ศ. 2016) เกี่ยวกับการยกเลิกมาตรการคว่ำบาตรต่อสาธารณรัฐโกตดิวัวร์ ตลอดจนการยุบคณะกรรมการกำกับดูแลการปฏิบัติตามข้อมติฯ เรื่องสาธารณรัฐโกตดิวัวร์ (Côte d’lvoire Sanctions Committee) และกลุ่มผู้เชี่ยวชาญ (Group of Experts)

ที่จัดตั้งขึ้นตามข้อมติฯ

 2. มอบหมายให้ส่วนราชการที่เกี่ยวข้อง ได้แก่ กระทรวงกลาโหม (กห.) กระทรวงการคลัง (กค.) กระทรวงคมนาคม (คค.) กระทรวงพาณิชย์ (พณ.) กระทรวงมหาดไทย (มท.) สำนักงานสภาความมั่นคงแห่งชาติ (สมช.) สำนักข่าวกรองแห่งชาติ (สขช.) สำนักงานตำรวจแห่งชาติ (ตช.) สำนักงานป้องกันและปราบปรามการฟอกเงิน (ปปง.) ธนาคารแห่งประเทศไทย (ธปท.) และสำนักงานอัยการสูงสุด (อส.) ถือปฏิบัติ และแจ้งผลการดำเนินการในส่วนที่เกี่ยวข้องให้ กต. ทราบ เพื่อประโยชน์ในการรายงานต่อสหประชาชาติ (United Nations: UN) ต่อไป

**10. เรื่อง กรอบการเจรจาและลงนามในปฏิญญาร่วมของการประชุมอัยการสูงสุดจีน – อาเซียน ครั้งที่ 10**

 คณะรัฐมนตรีมีมติเห็นชอบตามที่สำนักงานอัยการสูงสุด (อส.) เสนอร่างปฏิญญาร่วมของ การประชุมอัยการสูงสุดจีน – อาเซียน ครั้งที่ 10 และมอบหมายให้ อส. เป็นผู้เจรจาร่างปฏิญญาร่วมของการประชุมอัยการสูงสุดจีน – อาเซียน ครั้งที่ 10 ภายในกรอบที่สอดคล้องกับกฎหมายภายใน โดยมีอัยการสูงสุดหรือรองอัยการสูงสุดผู้ได้รับมอบหมายเป็นผู้ลงนามในปฏิญญาร่วมดังกล่าว

 **สาระสำคัญของร่างปฏิญญาร่วมของการประชุมอัยการสูงสุดจีน – อาเซียน ครั้งที่ 10** มีดังนี้

 1. การมีส่วนร่วมในการสนับสนุนความร่วมมือเพื่อนำผู้กระทำความผิดเกี่ยวกับอาชญากรรมข้ามชาติมาลงโทษภายใต้กฎหมาย บนพื้นฐานของหลักความเท่าเทียมความไว้วางใจซึ่งกันและกัน การเคารพอำนาจอธิปไตยแห่งชาติของกันและกัน เขตอำนาจศาลสนธิสัญญาซึ่งแต่ละประเทศได้มีการให้สัตยาบัน และกฎหมายภายในของแต่ละประเทศ

 2. การปฏิบัติหน้าที่ของพนักงานอัยการอย่างซื่อสัตย์และมีประสิทธิภาพภายใต้กฎหมายภายในของแต่ละประเทศ อนุสัญญาสหประชาชาติเพื่อต่อต้านอาชญากรรมข้ามชาติที่จัดตั้งในลักษณะองค์กร ตลอดจนสนธิสัญญาพหุภาคีและทวิภาคีอื่น ๆ ที่เกี่ยวกับการต่อสู้กับอาชญากรรมข้ามชาติโดยเฉพาะอย่างยิ่งการค้ายาเสพติดและการค้ามนุษย์ซึ่งแต่ละประเทศเป็นภาคี

 3. การออกกฎหมายที่เกี่ยวกับการต่อสู้กับอาชญากรรมข้ามชาติและการปรับปรุงกลไกความร่วมมือทางศาล เพื่ออำนวยความสะดวกในการดำเนินการให้ความช่วยเหลือซึ่งกันและกันทางกฎหมายและการส่งผู้ร้ายข้ามแดนอย่างมีประสิทธิภาพยิ่งขึ้น

 4. การส่งเสริมการแลกเปลี่ยนข้อมูลเกี่ยวกับอาชญากรรมข้ามชาติอย่างเป็นปัจจุบันและทันท่วงที โดยอยู่บนพื้นฐานของสนธิสัญญาซึ่งแต่ละประเทศได้มีการให้สัตยาบันและกฎหมายภายในประเทศของตน

 5. การขยายการแลกเปลี่ยนพนักงานอัยการเพื่อฝึกอบรมและเข้าร่วมการสัมมนาที่เกี่ยวกับการต่อสู้กับอาชญากรรมข้ามชาติอย่างมีประสิทธิภาพอันจะเป็นการเพิ่มศักยภาพของพนักงานอัยการในการจัดการกับอาชญากรรมข้ามชาติ

 6. การส่งเสริมการติดต่อสื่อสารและความร่วมมือระหว่าง อส. แห่งสาธารณรัฐประชาชนจีนและ อส. ของประเทศสมาชิกอาเซียน โดยกำหนดให้สำนักงานความร่วมมือระหว่างประเทศของ อส. ของแต่ละประเทศเป็นผู้ประสานงานกลางเพื่อเป็นหลักประกันในการต่อสู้กับอาชญากรรมข้ามชาติอย่างทันท่วงที ต่อเนื่อง และมีประสิทธิภาพ

**11. เรื่อง การประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศสมัยที่ 22 (COP 22) การประชุมรัฐภาคีพิธีสารเกียวโต สมัยที่ 12 (CMP 12) และการประชุมรัฐภาคีความตกลงปารีส สมัยที่ 1 (CMA 1)**

คณะรัฐมนตรีมีมติรับทราบและเห็นชอบตามที่ กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. รับทราบองค์ประกอบคณะผู้แทนไทยสำหรับการประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (The Conference of the Parties to the UNFCCC : COP) สมัยที่ 22 (COP 22) การประชุมรัฐภาคีพิธีสารเกียวโต (the Conference of the Parties serving as the Meeting of the Parties to the Kyoto Protocol : CMP) สมัยที่ 12 (CMP 12) และการประชุมรัฐภาคีความตกลงปารีส (the Conference of the Parties serving as the Meeting of the Parties to the Paris Agreement) สมัยที่ 1 (CMA 1)

 2. เห็นชอบต่อกรอบท่าทีเจรจาของไทยสำหรับใช้ในการประชุม COP 22 การประชุม CMP 12 และการประชุม CMA 1

 3. หากมีความจำเป็นต้องปรับปรุงแก้ไขท่าทีการเจรจาฯ ที่มิใช่สาระสำคัญหรือไม่ขัด ต่อผลประโยชน์ของประเทศไทย ให้เป็นดุลยพินิจของ ทส. และกระทรวงการต่างประเทศ (กต.) เป็นผู้พิจารณาจนสิ้นสุดการประชุม COP 22 การประชุม CMP 12 และการประชุม CMP 1 ณ เมืองมาร์ราเกซ ราชอาณาจักรโมร็อกโก

 **สาระสำคัญของเรื่อง**

1. **องค์ประกอบคณะผู้แทนไทยสำหรับการประชุมรัฐภาคีอนุสัญญาสหประชาชาติฯ** ประกอบด้วย รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นหัวหน้าคณะผู้แทนไทย และเอกอัครราชทูต ณ กรุงวอร์ซอ ผู้แทนพิเศษของประธานกลุ่ม 77 สำหรับการเปลี่ยนแปลงสภาพภูมิอากาศ (Special Representative of the Chair of the Group of 77 and China for Climate Change) เป็นรองหัวหน้าคณะผู้แทนไทย และทำหน้าที่หัวหน้าคณะผู้แทนไทย กรณีที่หัวหน้าคณะผู้แทนไทยไม่ได้พำนักในราชอาณาจักรโมร็อกโก ผู้แทนจากหน่วยงานที่เกี่ยวข้องทั้งภาครัฐ ภาคเอกชน และผู้ทรงคุณวุฒิ ซึ่งครอบคลุมหัวข้อการเจรจาทุกเรื่องและมีความเหมาะสม

 2. **กรอบท่าทีเจรจาของไทยสำหรับใช้ในการประชุม COP 22 การประชุม CMP 12 และการประชุม CMP 1** เน้นย้ำการดำเนินงานภายใต้อนุสัญญาฯ รวมถึงภายใต้ความตกลงปารีสจะคำนึงถึงหลักการของความเป็นธรรม (Equity) ความรับผิดชอบร่วมกันในระดับที่แตกต่างโดยคำนึงถึงขีดความสามารถของแต่ละประเทศ (Common but Differentiated Responsibilities and Respective Capabilities) การพัฒนาที่ยั่งยืน (Sustainable Development) การขจัดความยากจน (Poverty Eradication) รวมถึงหลักการเข้าถึงการพัฒนาที่ยั่งยืนอย่างเป็นธรรม (Equitable access to sustainable development) และหลักการสากลอื่น ๆ ที่สอดคล้องกับพันธกรณีตามสนธิสัญญาที่ประเทศไทยเป็นภาคี

|  |
| --- |
| **แต่งตั้ง** |

**12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นายณพงศ์ ศิริขันตยกุล** รองอธิบดีกรมบัญชีกลาง ให้ดำรงตำแหน่งที่ปรึกษาด้านพัฒนาระบบบัญชี (นักบัญชีทรงคุณวุฒิ) กรมบัญชีกลาง กระทรวงการคลัง ตั้งแต่วันที่ 8 สิงหาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**13. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)**

 คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอแต่งตั้งข้าราชการพลเรือนสามัญ สังกัดกระทรวงการท่องเที่ยวและกีฬา ให้ดำรงตำแหน่งประเภทบริหารระดับสูง จำนวน 2 ราย ดังนี้

 1. **นายอาณัติ ชวนะเกรียงไกร** ผู้ช่วยปลัดกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 2. **นายปัญญา หาญลำยวง** รองอธิบดีกรมพลศึกษา ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนผู้เกษียณอายุราชการ

**14. เรื่อง การแต่งตั้งข้าราชการพลเรือนสามัญให้ดำรงตำแหน่งผู้ตรวจราชการกระทรวงแรงงาน (กระทรวงแรงงาน)**

 คณะรัฐมนตรีมีมติอนุมัติตามที่กระทรวงแรงงานเสนอแต่งตั้งข้าราชการพลเรือนสามัญ สังกัดกระทรวงแรงงาน ให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นายวิชัย คงรัตนชาติ** รองอธิบดีกรมพัฒนาฝีมือแรงงาน ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2.**นายอนันต์ชัย อุทัยพัฒนาชีพ** รองอธิบดีกรมสวัสดิการและคุ้มครองแรงงาน ดำรงตำแหน่ง ผู้ตรวจราชการกระทรวง สำนักงานปลัดกระทรวง

 3. **นางเพชรรัตน์ สินอวย** ผู้ช่วยปลัดกระทรวง สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (ศูนย์อำนวยการบริหารจังหวัดชายแดนภาคใต้)**

 คณะรัฐมนตรีมีมติอนุมัติตามที่ศูนย์อำนวยการบริหารจังหวัดชายแดนภาคใต้เสนอรับโอนและแต่งตั้งข้าราชการพลเรือนสามัญ สังกัดกระทรวงมหาดไทย ให้ดำรงตำแหน่งประเภทบริหารระดับสูง สังกัดศูนย์อำนวยการบริหารจังหวัดชายแดนภาคใต้ จำนวน 2 ราย ดังนี้

 1. **นายเถกิงศักดิ์ ยกศิริ** รองผู้ว่าราชการจังหวัดนราธิวาส สำนักงานปลัดกระทรวง กระทรวงมหาดไทย ดำรงตำแหน่ง รองเลขาธิการศูนย์อำนวยการบริหารจังหวัดชายแดนภาคใต้

 2. **นายไกรศร วิศิษฎ์วงศ์** รองผู้ว่าราชการจังหวัดนราธิวาส สำนักงานปลัดกระทรวง กระทรวงมหาดไทย ดำรงตำแหน่ง รองเลขาธิการศูนย์อำนวยการบริหารจังหวัดชายแดนภาคใต้

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง ซึ่งผู้มีอำนาจสั่งบรรจุทั้งสองฝ่ายได้ตกลงยินยอมการโอนด้วยแล้ว

**16. เรื่อง การพิจารณาแต่งตั้งผู้ว่าการการเคหะแห่งชาติ**

 คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์เสนอแต่งตั้ง **นายธัชพล กาญจนกูล** ให้ดำรงตำแหน่งผู้ว่าการการเคหะแห่งชาติ และการกำหนดอัตราเงินเดือนของผู้ว่าการการเคหะแห่งชาติ ตามมติคณะกรรมการการเคหะแห่งชาติ ครั้งที่ 9/2559 เมื่อวันที่ 22 สิงหาคม 2559 ส่วนค่าตอบแทนและสิทธิประโยชน์อื่น ๆ รวมทั้งเงื่อนไขการจ้างและการประเมินผลการปฏิบัติงานให้เป็นไปตามความเห็นของกระทรวงการคลัง ทั้งนี้ ให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ

**17. เรื่อง การแต่งตั้งกรรมการผู้ทรงคุณวุฒิในคณะกรรมการสถาบันคุ้มครองเงินฝาก**

 คณะรัฐมนตรีมีมติเห็นชอบตามที่รัฐมนตรีว่าการกระทรวงการคลังเสนอแต่งตั้งกรรมการผู้ทรงคุณวุฒิ ในคณะกรรมการสถาบันคุ้มครองเงินฝาก จำนวน 3 คน เนื่องจากกรรมการผู้ทรงคุณวุฒิเดิมได้ดำรงตำแหน่งจะครบ วาระสี่ปีในวันที่ 1 พฤศจิกายน 2559 ดังนี้ 1. **นายนราธร วงศ์วิเศษ** กรรมการผู้ทรงคุณวุฒิด้านการเงินการคลัง 2. **นายนิธิศวร์ ตั้งสง่า** กรรมการผู้ทรงคุณวุฒิด้านการเงินการคลัง 3. **นายรุจพงศ์ ประภาสะโนบล** กรรมการผู้ทรงคุณวุฒิด้านการเงินการคลังทั้งนี้ ตั้งแต่วันที่ 2 พฤศจิกายน 2559 เป็นต้นไป

--------------